KANEMƆ YƐ Amharic Armenia (West) Bicol Blɔfo Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Colombia Mumuii Awiemɔ Denmark Dutch Ga Georgia Germany Haitian Creole Hiligaynon Hungary Igbo Italia Korea Malay Mizo Moore Myanmar Ndebele Norway Nzema Ossetia Poland Portuguese (Brazil) Quechua (Bolivia) Rarotongan Romania Russia Mumuii Awiemɔ Samoa Sesotho (Lesotho) Setswana Silozi Slovak Slovenia Swahili Tsonga Turkey Ukrain Urdu\n‘Jee Abonsam tsɔne lɛŋ.’—2 TIM. 2:26.\nKɛ́ wɔnáa mɛi ahe jwɛŋmɔ gbonyo lɛ, mɛɛ saji esa akɛ wɔbi wɔhe?\nMɛni wɔbaanyɛ wɔkase kɛjɛ Pilato kɛ Petro nɔkwɛmɔnii lɛ amli yɛ gbɔmɔ shemɔ kɛ nɔnyɛɛ ni mɛi kɛbaa wɔnɔ lɛ he?\nTe ooofee tɛŋŋ oye fɔyeli henumɔ ni naa wa lɛ nɔ?\n1, 2. Mɛɛ Abonsam tsɔnei ahe wɔbaasusu yɛ nikasemɔ nɛɛ mli?\nABONSAM gbɔbiɔ Yehowa tsuji. Jeee gbe ni ebaagbe amɛ, tamɔ bɔ ni gbɔbilɔ gbeɔ kooloo ni egbɔbiɔ lɛ ji oti titri ni ma ehiɛ. Moŋ lɛ, oti titri ni ma Abonsam hiɛ ji ní emɔ mɔ ni egbɔbiɔ lɛ hiɛkalɔ, ni eha mɔ lɛ afee esuɔmɔnaa nii.—Nyɛkanea 2 Timoteo 2:24-26.\n2 Gbɔbilɔ kɛ tsɔne pɔtɛɛ ko tsuɔ nii koni ekɛdũ kooloo ko hiɛkalɔ. Ekolɛ ebaabɔ mɔdɛŋ akɛ elaka kooloo lɛ kɛje kpo koni enyɛ ekɛ kpãa kɛ enaa afãlã adũ lɛ. Aloo ekolɛ ekɛ tsɔne lɛ baatee, koni kɛ́ kooloo lɛ hiɛ bɛ ehe nɔ ní eyanaa nɔ lɛ, edũ lɛ. Abonsam kɛ tsɔnei ni tamɔ enɛɛmɛi tsuɔ nii koni ekɛdũ Nyɔŋmɔ tsuji hiɛkalɔi. Kɛ́ wɔsumɔɔɔ ni edũ wɔ lɛ, belɛ esa akɛ wɔkwɛ wɔhe nɔ jogbaŋŋ, ni wɔbo kɔkɔbɔi hu ni haa wɔleɔ hei ni Satan etsɔ tsɔnei yɛ lɛ atoi. Wɔbaasusu bɔ ni wɔɔfee wɔkwɛ wɔhe nɔ jogbaŋŋ yɛ tsɔnei ni Abonsam enyɛ ekɛdũ mɛi komɛi lɛ ateŋ etɛ he yɛ nikasemɔ nɛɛ. Nomɛi ji (1) lilɛi ni akudɔɔɔ, (2) gbɔmɔ shemɔ kɛ nɔnyɛɛ ni mɛi kɛbaa wɔnɔ, kɛ (3) fɔyeli henumɔ ni naa wa. Wɔbaasusu Satan tsɔnei krokomɛi enyɔ hu he yɛ nikasemɔ ni baanyiɛ sɛɛ lɛ mli.\nKUDƆMƆ OLILƐI JOGBAŊŊ NI EKAWO LA\n3, 4. Kɛ́ wɔkudɔɔɔ wɔlilɛi lɛ, mɛni baanyɛ ajɛ mli kɛba? Okɛ enɛ he nɔkwɛmɔnɔ aha.\n3 Gbɔbilɔ ko baanyɛ awo koo mli la koni kooloi lɛ afãmɔ kpo ni enyɛ edũ amɛ. Abonsam baasumɔ ni ewo Kristofoi asafo lɛ mli la yɛ gbɛ ko nɔ. Kɛ́ enyɛ efee enɛ lɛ, mɛi baashi asafo ní tamɔ teemɔhe ni yɔɔ shweshweeshwe lɛ mli, ni ebaadũ amɛ. Mɛɛ gbɛ nɔ kɛ́ wɔkwɛɛɛ ni ahi lɛ wɔbaaye wɔbua Satan yɛ enɛ feemɔ mli, ni baatsɔɔ akɛ edũ wɔ?\n4 Kaselɔ Yakobo kɛ lilɛi lɛ to la he. (Nyɛkanea Yakobo 3:6-8.) Kɛ́ wɔkudɔɔɔ wɔlilɛi lɛ, wɔbaanyɛ wɔwo mfonirifeemɔŋ la yɛ asafo lɛ mli. Yɛ mɛɛ gbɛ nɔ? Susumɔ shihilɛ ni nyiɛ sɛɛ nɛɛ he okwɛ: Atswa adafi yɛ asafoŋ kpee ko shishi akɛ nyɛmi yoo ko etsɔ daa gbɛgbalɔ. Beni akpa lɛ, nyɛmimɛi yei enyɔ gba adafitswaa lɛ he sane. Amɛteŋ mɔ kome kɛɛ adafitswaa lɛ ŋɔɔ enaa waa, ni eesɔle ni nyɛmi yoo lɛ aye omanye. Mɔ kroko lɛ kɛɛ nyɛmi yoo lɛ miitao ni mɛi ana lɛ, ni no hewɔ ekɛ ehe ewo gbɛgbamɔ nitsumɔ lɛ mli lɛ. Nyɛmimɛi enyɔ nɛɛ ateŋ namɔ okɛbaabɔ? Ewaaa kwraa akɛ ooona amɛteŋ mɔ ni baanyɛ atsɔ ewiemɔ nɔ ewo asafo lɛ mli la.\n5. Bɔni afee ni wɔkudɔ wɔlilɛi jogbaŋŋ ni ekawo la lɛ, mɛɛ saji esa akɛ wɔbi wɔhe?\n5 Te wɔɔfee tɛŋŋ wɔkudɔ wɔlilɛi jogbaŋŋ koni ekawo la lɛ? Yesu kɛɛ akɛ: “Nɔ ni eyi tsui obɔ kɛteke nɔ lɛ, no nɔŋŋ naabu wieɔ.” (Mat. 12:34) No hewɔ lɛ, nɔ klɛŋklɛŋ ni wɔbaanyɛ wɔfee ji, ni wɔpɛi wɔtsui mli wɔkwɛ. Ani wɔwiɔ wɔhe kɛjeɔ henumɔi ni haa afiteɔ mɔ kɛtsɔ wiemɔ nɔ lɛ he? Ákɛ nɔkwɛmɔnɔ lɛ, kɛ́ wɔna akɛ nyɛmi nuu ko miibɔ mɔdɛŋ ni eshɛ sɔɔmɔ hegbɛ ko he lɛ, ani wɔnuɔ he akɛ ehiɛ jwɛŋmɔ ni ja, aloo wɔmuɔ sane naa akɛ eetao esa mɛi ahiɛ kɛkɛ? Kɛ́ wɔnáa wɔnyɛmimɛi lɛ ahe jwɛŋmɔ ni ejaaa lɛ, belɛ esa akɛ wɔkai akɛ Abonsam hu ná jwɛŋmɔ ni ejaaa yɛ Nyɔŋmɔ tsulɔ anɔkwafo Hiob he. (Hiob 1:9-11) Yɛ nɔ najiaŋ ni wɔɔná nyɛmi ko he jwɛŋmɔ gbonyo lɛ, esa akɛ wɔbi wɔhe akɛ, mɛni hewɔ kwraa ni mifeɔ nakai lɛ? Ani yiŋtoo kpakpa ko hewɔ ni mifeɔ nakai lɛ? Aloo suɔmɔ ni abɛ ni ehe shi yɛ naagbee gbii nɛɛ amli lɛ ená mitsui nɔ hewalɛ?—2 Tim. 3:1-4.\n6, 7. (a) Mɛɛ yiŋtoi komɛi ahewɔ ekolɛ wɔbaaná mɛi ahe jwɛŋmɔ gbonyo? (b) Kɛ́ ajɛ wɔ lɛ, mɛni esaaa esa akɛ wɔfeɔ?\n6 Susumɔ yiŋtoi krokomɛi ahewɔ ni ekolɛ wɔbaanyɛ wɔná mɛi ahe jwɛŋmɔ gbonyo lɛ he okwɛ. Yiŋtoo lɛ eko ji akɛ, ekolɛ wɔmiitao ni mɛi ana akɛ wɔbɔɔ mɔdɛŋ waa. Kɛ́ wɔwie mɛi ahe nyanyaanya lɛ, belɛ etamɔ nɔ ni wɔmiitao ni mɛi ana akɛ wɔbɔɔ mɔdɛŋ fe mɔ fɛɛ mɔ. Aloo ekolɛ, wɔmiitao wɔjie wɔnaa yɛ nɔ ko ni kulɛ esa akɛ wɔfee shi wɔnyɛɛɛ wɔfee ní mɔ ko efee lɛ he. Kɛ́ henɔwomɔ, awuŋayeli, loo hekɛnɔfɔɔ ní wɔbɛ yɛ wɔmli lɛ ji nɔ ni haa wɔfeɔ nakai lɛ, eko fɛɛ eko fiteɔ nii waa.\n7 Ekolɛ wɔnuɔ he akɛ wɔsane ja akɛ wɔɔwie mɔ ko he efɔŋ. Ekolɛ mɔ lɛ ewie wɔhe efɔŋ pɛŋ. Kɛ́ nakai ni po lɛ, esaaa akɛ wɔfeɔ lɛ eko kɛtoɔ najiaŋ. Nakai ni wɔɔfee lɛ moŋ baaha wɔtsi la lɛ mli, ni wɔbaafee Abonsam suɔmɔnaa nii, shi jeee Nyɔŋmɔ nɔ̃. (2 Tim. 2:26) Ebaahi jogbaŋŋ akɛ wɔɔkase Yesu. Beni ajɛɔ lɛ lɛ, “ejɛɛɛ mɔ ko etooo najiaŋ.” Moŋ lɛ, “etu esane ewo mɔ ni kojoɔ jalɛ naa lɛ dɛŋ.” (1 Pet. 2:21-23) Yesu yɛ hekɛnɔfɔɔ akɛ Yehowa baatsu sane lɛ he nii yɛ Lɛ diɛŋtsɛ ebe naa kɛ egbɛ nɔ. Esa akɛ wɔná hekɛnɔfɔɔ ni tamɔ nakai nɔŋŋ yɛ Nyɔŋmɔ mli. Kɛ́ wɔwiemɔi tswaa mɛi emaa shi lɛ, wɔyeɔ wɔbuaa kɛbáa “hejɔlɛ kpãa” ni feɔ wɔ ekome yɛ asafo lɛ mli lɛ yi.—Nyɛkanea Efesobii 4:1-3.\nKAAHA GBƆMƆ SHEMƆ KƐ NƆNYƐƐ TSƆ BO TSƆNE\n8, 9. Mɛni hewɔ Pilato bu Yesu gbele fɔ lɛ?\n8 Kɛ́ tsɔne dũ kooloo ko lɛ, enyɛɛɛ eya he ni esumɔɔ dɔŋŋ. Nakai nɔŋŋ kɛ́ mɔ ko ha gbɔmɔ shemɔ kɛ nɔnyɛɛ ni mɛi kɛbaa enɔ lɛ tsɔ lɛ lɛ, enyɛŋ efee nɔ ni esumɔɔ yɛ shihilɛi komɛi amli. (Nyɛkanea Abɛi 29:25.) Nyɛhaa wɔsusua hii srɔtoi enyɔ komɛi ni ŋmɛ gbɛ ni gbɔmɔ shemɔ kɛ nɔnyɛɛ ni mɛi kɛbaa lɛ ná amɛnɔ hewalɛ lɛ anɔkwɛmɔnii lɛ ahe, ní wɔkwɛ nɔ ni wɔbaanyɛ wɔkase kɛjɛ mli.\n9 Roma Amralo Pontio Pilato le akɛ sane ko bɛ Yesu he, ni eeenyɛ efee akɛ esumɔɔɔ ni efee lɛ efɔŋ ko. Pilato wie po akɛ Yesu efeko “nɔ ko ni sa gbele.” Shi fɛɛ sɛɛ lɛ, ebu lɛ gbele fɔ. Mɛni hewɔ? Ejaakɛ eha asafo babaoo lɛ nyɛ enɔ. (Luka 23:15, 21-25) Nakai shiteekɛwolɔi lɛ bolɔ akɛ: “Kɛji oŋmɛɛ mɔ nɛ he lɛ, ojeee Kaisare shieŋtsɛ,” ni amɛkɛ nakai feemɔ nyɛ enɔ koni efee nɔ ni amɛsumɔɔ. (Yoh. 19:12) Eeenyɛ efee akɛ, Pilato she gbeyei akɛ egbɛhe lɛ—loo ekolɛ ewala po—baaŋmɛɛ lɛ kɛ́ eŋmɛɛ Kristo he. No hewɔ lɛ, eha mɛi lɛ nyɛ enɔ ni efee Abonsam suɔmɔnaa nii.\n10. Mɛni ha Petro tso akɛ eleee Kristo lɛ?\n10 Bɔfo Petro ji Yesu nanemɛi ni bɛŋkɛ lɛ kpaakpa lɛ ateŋ mɔ kome. Enyɛ ejaje akɛ Yesu ji Mesia lɛ ní esheee gbeyei. (Mat. 16:16) Petro tee nɔ eye Yesu anɔkwa beni kaselɔi lɛ ekomɛi shi Yesu akɛni amɛnuuu nɔ ko ni E-wie lɛ shishi lɛ hewɔ lɛ. (Yoh. 6:66-69) Ni beni Yesu henyɛlɔi lɛ ba lɛ mɔmɔ po lɛ, Petro fã klante koni ekɛfã e-Nuŋtsɔ lɛ he. (Yoh. 18:10, 11) Shi sɛɛ mli lɛ, Petro ŋmɛ gbɛ ni gbɔmɔ shemɔ ná enɔ hewalɛ, ni etso po akɛ eleee Yesu Kristo. Yɛ be kukuoo mli lɛ, gbɔmɔ shemɔ tsɔ bɔfo lɛ tsɔne, ni enyɛɛɛ efee ekãa.—Mat. 26:74, 75.\n11. Mɛɛ nibii gbohii nɛkɛ ekolɛ mɛi baanyɛ wɔnɔ ni wɔfee?\n11 Ákɛ Kristofoi lɛ, esa akɛ wɔnyɛ wɔye nɔnyɛɛ ni mɛi kɛbaa wɔnɔ koni wɔfee nibii ni Nyɔŋmɔ sumɔɔɔ lɛ nɔ. Ekolɛ nitsumɔtsɛmɛi loo mɛi krokomɛi baanyɛ wɔnɔ ni wɔmale loo ni wɔkɛ wɔhe awo bɔlɛnamɔ jeŋba sha mli. Ekolɛ Kristofoi ni yaa skul lɛ ananemɛi baanyɛ amɛnɔ ni amɛsue beni aafee kaa, amɛkwɛ mfonirii ni teɔ bɔlɛnamɔ akɔnɔ shi, amɛshɛre tawa, amɛkɛ tsofai atsu nii yɛ gbɛ ni ejaaa nɔ, amɛnu dãa bɔ ni esaaa, loo amɛkɛ amɛhe awo bɔlɛnamɔ jeŋba sha mli. No hewɔ lɛ, mɛni baaye abua wɔ ni wɔnyɛ wɔdamɔ gbɔmɔ shemɔ kɛ nɔnyɛɛ ni mɛi kɛbaa wɔnɔ koni wɔfee nɔ ni Yehowa sumɔɔɔ lɛ naa?\n12. Mɛni wɔbaanyɛ wɔkase kɛjɛ Pilato kɛ Petro sane lɛ mli?\n12 Nyɛhaa wɔkwɛa nɔ ni wɔbaanyɛ wɔkase kɛjɛ Pilato kɛ Petro nɔkwɛmɔnii lɛ amli. Pilato leee Kristo he nɔ ko tsɔ. Shi kɛlɛ, ele akɛ sane ko bɛ Yesu he, ni ákɛ ejeee gbɔmɔ folo ko kɛkɛ. Shi Pilato baaa ehe shi, ni ebɛ suɔmɔ hu kɛha anɔkwa Nyɔŋmɔ lɛ. Abonsam dũ lɛ hiɛkalɔ yɛ gbɛ ni waaa kwraa nɔ. Petro sumɔɔ Nyɔŋmɔ, ni eyɛ ehe anɔkwa nilee hu. Shi kɛlɛ, bei komɛi lɛ eshwãa, gbɔmɔ shemɔ naa enɔ hewalɛ, ni eŋmɛɔ ehe ehaa nɔnyɛɛ ni mɛi kɛbaa enɔ lɛ. Beni eshwɛ fioo ni abaamɔ Yesu lɛ, Petro shwã akɛ: “Kɛji mɛi lɛ fɛɛ nane aaatɔ̃tɔ̃ tete lɛ, mi lɛ minane etɔ̃tɔ̃ŋ.” (Mar. 14:29) Eji bɔfo nɛɛ fee enii tamɔ lalatsɛ lɛ, mɔ ni kɛ ehe fɔ̃ Yehowa nɔ ni ela akɛ: “Yehowa yɛ misɛɛ, misheee gbeyei; mɛni gbɔmɔ aaanyɛ mi afee?” lɛ kulɛ, ebaanyɛ edamɔ kai ni ekɛkpe lɛ anaa. (Lala 118:6) Gbi gbɛkɛ ni enɔ jetsɛremɔ lɛ agbe Yesu lɛ, eŋɔ Petro kɛ bɔfoi lɛ ateŋ mɛi enyɔ kɛtee Getsemane abɔɔ lɛ mli he ko shɔŋŋ. Shi yɛ nɔ najiaŋ ni Petro kɛ enanemɛi lɛ aaashi kpe lɛ, amɛwɔ. Yesu tsĩɛ amɛ ni ekɛɛ amɛ akɛ: “Nyɛshia kpe ni nyɛsɔlea, koni nyɛkabote kaa mli.” (Mar. 14:38) Shi Petro saa ewɔ ekoŋŋ, ni sɛɛ mli lɛ gbɔmɔ shemɔ ná enɔ hewalɛ.\n13. Te wɔɔfee tɛŋŋ wɔdamɔ nɔnyɛɛ ni mɛi kɛbaa wɔnɔ koni wɔfee nɔ ko gbonyo lɛ naa?\n13 Pilato kɛ Petro nɔkwɛmɔnɔ lɛ tsɔɔ wɔ nɔ kroko ni he hiaa waa: Kɛ́ wɔbaanyɛ wɔye nɔnyɛɛ ni mɛi kɛbaa wɔnɔ lɛ nɔ lɛ, no lɛ ebiɔ ni wɔná anɔkwa nilee, wɔba wɔhe shi, wɔkashwã, wɔsumɔ Nyɔŋmɔ, ni wɔshe Yehowa moŋ gbeyei fe gbɔmɛi. Kɛ́ wɔhemɔkɛyeli lɛ damɔ anɔkwa nilee nɔ lɛ, wɔkɛ ekãa baawie nibii ni wɔheɔ wɔyeɔ lɛ ahe. Enɛ baaye abua wɔ ni wɔye nɔnyɛɛ ni mɛi kɛbaa wɔnɔ lɛ kɛ gbɔmɔ shemɔ nɔ. Esaaa akɛ wɔshwãa kɔkɔɔkɔ. Moŋ lɛ, esa akɛ wɔkɛ heshibaa akpɛlɛ nɔ akɛ Nyɔŋmɔ hewalɛ lɛ he miihia wɔ koni wɔnyɛ wɔye nɔnyɛɛ ni mɛi kɛbaa wɔnɔ lɛ nɔ. Esa akɛ wɔsɔle wɔbi Yehowa mumɔ lɛ, ni wɔha suɔmɔ ni wɔyɔɔ kɛha lɛ lɛ atsirɛ wɔ ni wɔtse egbɛ́i lɛ ahe, ni wɔye emlai lɛ anɔ. Kɛfata he lɛ, esa akɛ wɔsaa wɔhe wɔto nɔnyɛɛ ni mɛi baanyɛ amɛkɛba wɔnɔ lɛ dani wɔkɛkpe. Ákɛ nɔkwɛmɔnɔ lɛ, kɛ́ wɔtsɔ hiɛ wɔkɛ wɔbii sɔle, ni wɔsaa amɛ wɔto lɛ, amɛbaanyɛ amɛdamɔ nɔnyɛɛ ni amɛtipɛŋfoi kɛbaa amɛnɔ lɛ naa jogbaŋŋ.—2 Kor. 13:7. *\nKWA TSƆNE NI KUMƆƆ MƆ LƐ —FƆYELI HENUMƆ NI NAA WA\n14. Te Abonsam baasumɔ ni wɔnu he wɔha tɛŋŋ yɛ efɔŋ ko ni wɔfee be ko ni eho lɛ he?\n14 Bei komɛi lɛ, abaanyɛ akɛ tso wulu loo tɛ ko atsotsoro he ko ni kooloo ko fɔɔ tsɔmɔ koni akɛtsɔ lɛ. Kɛ́ kooloo ko ni hiɛ bɛ ehe nɔ he yasa tsɔne lɛ he ni tsɔne lɛ fɛ lɛ, tso lɛ loo tɛ lɛ bashiɔ enɔ ni ekumɔɔ lɛ. Abaanyɛ akɛ fɔyeli henumɔ ni naa wa ato tso loo tɛ ni kumɔɔ mɔ nɛɛ he. Bei komɛi kɛ́ wɔjwɛŋ efɔŋ ko ni wɔfee be ko ni eho lɛ he lɛ, ekolɛ ‘ebaakumɔ wɔ kwraa.’ (Nyɛkanea Lala 38:4-6, 9.) Satan baasumɔ ni eha wɔnu he akɛ Yehowa enaŋ wɔ mɔbɔ, ni ákɛ wɔnyɛŋ wɔfee Nyɔŋmɔ suɔmɔnaa nii kɔkɔɔkɔ.\n15, 16. Te ooofee tɛŋŋ oye fɔyeli henumɔ ni naa wa lɛ nɔ lɛ?\n15 Te ooofee tɛŋŋ ojo tsɔne ni kumɔɔ mɔ nɛɛ naa foi lɛ? Kɛ́ ofee esha ko ni yɔɔ hiɛdɔɔ lɛ, tsu saji ahe nii amrɔ nɔŋŋ ni okɛsaa okɛ Yehowa teŋ. Yaana asafoŋ onukpai lɛ ni oha amɛye amɛbua bo. (Yak. 5:14-16) Feemɔ nɔ fɛɛ nɔ ni obaanyɛ kɛjaje tɔmɔ lɛ. (2 Kor. 7:11) Kɛ́ atsɔse bo lɛ, kaaha onijiaŋ je wui. Tsɔsemɔ lɛ tsɔɔ akɛ Yehowa sumɔɔ bo. (Heb. 12:6) Tswaa ofai shi akɛ okɛ ohe woŋ shihilɛ ni ha ofee esha lɛ mli dɔŋŋ, ni ohi shi yɛ ofaishitswaa lɛ naa. Kɛ́ oshwa ohe ni otsake otsui lɛ, ná hemɔkɛyeli akɛ Yesu Kristo kpɔ̃mɔ afɔleshaa lɛ baanyɛ atsumɔ ohe eshai lɛ kwraa.—1 Yoh. 4:9, 14.\n16 Mɛi komɛi yaa nɔ amɛnuɔ fɔyeli he yɛ esha ko ni amɛfee ni aŋɔfa amɛ momo lɛ he. Kɛ́ nakai eji yɛ ogbɛfaŋ lɛ, kaimɔ akɛ Yehowa kɛfa Petro kɛ bɔfoi krokomɛi lɛ, eyɛ mli akɛ amɛjo foi amɛshi esuɔmɔ Bi Yesu beni amɛhe hiaa lɛ waa lɛ moŋ. Nuu ko ni hi Korinto asafo lɛ mli lɛ bɔ ajwamaŋ ko ni yɔɔ hiɛgbele waa ni ashwie lɛ, shi sɛɛ mli beni eshwa ehe lɛ, Yehowa kɛfa lɛ. (1 Kor. 5:1-5; 2 Kor. 2:6-8) Atsĩ mɛi komɛi ni fee esha ni yɔɔ hiɛdɔɔ shi sɛɛ mli amɛtsake amɛtsui ni akɛfa amɛ lɛ tã yɛ Nyɔŋmɔ Wiemɔ lɛ mli.—2 Kron. 33:2, 10-13; 1 Kor. 6:9-11.\n17. Mɛni kpɔ̃mɔnɔ lɛ baanyɛ afee aha bo?\n17 Kɛ́ oshwa ohe ni ohe oye lɛɛlɛŋ akɛ Yehowa baana bo mɔbɔ lɛ, ekɛ ohe eshai lɛ fɛɛ baafa bo, ni ekaiŋ dɔŋŋ. Kaanu he kɔkɔɔkɔ akɛ Yesu kpɔ̃mɔ afɔle lɛ nyɛŋ agbe ohe eshai lɛ. Kɛ́ onu he nakai lɛ, Satan tsɔnei lɛ eko baadũ bo. Ekɔɔɔ he eko nɔ ni Abonsam baasumɔ ni ohe oye lɛ, kpɔ̃mɔnɔ lɛ baanyɛ agbe mɛi fɛɛ ni efee esha ni amɛtsake amɛtsui lɛ ahe eshai lɛ. (Abɛi 24:16) Kɛ́ oná kpɔ̃mɔnɔ lɛ mli hemɔkɛyeli lɛ, ebaanyɛ ewó fɔyeli henumɔ ni tamɔ jatsu lɛ yɛ onɔ, ni ebaanyɛ eha oná hewalɛ koni okɛ otsui muu lɛ fɛɛ, osusumɔ muu lɛ fɛɛ, kɛ ojwɛŋmɔ muu lɛ fɛɛ asɔmɔ Nyɔŋmɔ.—Mat. 22:37.\nAŊƆKO SATAN ŊAATSƆI LƐ ATEKO WƆ\n18. Te wɔɔfee tɛŋŋ wɔjo Abonsam tsɔnei lɛ anaa foi lɛ?\n18 Oti ni ma Satan hiɛ ji ni edũ wɔ, ekɔɔɔ he eko gbɛ nɔ ni ebaatsɔ efee nakai. Akɛni wɔle Abonsam ŋaatsɔi lɛ hewɔ lɛ, wɔbaanyɛ wɔjo enaa foi. (2 Kor. 2:10, 11) Kɛ́ wɔsɔle wɔbi nilee koni wɔnyɛ wɔkpee shihilɛi ni jaraa naa lɛ, etsɔnei lɛ nyɛŋ wɔ adũ. Kaselɔ Yakobo ŋma akɛ: “Kɛ́ nilee eshwɛ nyɛteŋ mɔ ko lɛ, ékpa Nyɔŋmɔ ni haa mɛi fɛɛ faa ni ewieee mɔ ko hiɛ lɛ fai, ni aaaŋɔha lɛ.” (Yak. 1:5) Esa akɛ wɔtsu wɔsɔlemɔi lɛ ahe nii kɛtsɔ aŋkro nikasemɔ ni wɔɔfee daa, kɛ Biblia mli shishitoo mlai anaa ni wɔɔhi shi yɛ lɛ nɔ. Biblia kasemɔ he woji ni tsulɔ anɔkwafo kɛ nilelɔ kuu lɛ kalaa lɛ haa wɔnaa Abonsam tsɔnei lɛ faŋŋ, ni amɛtsɔɔ wɔ bɔ ni wɔɔfee wɔjo naa foi.\n19, 20. Mɛni hewɔ esa akɛ wɔnyɛ nɔ fɔŋ lɛ?\n19 Sɔlemɔ kɛ Biblia lɛ kasemɔ haa suɔmɔ ni wɔyɔɔ akɛ wɔfee nɔ ni ja lɛ mli waa. Shi yɛ nakai beaŋ nɔŋŋ lɛ, esa akɛ wɔnyɛ efɔŋ. (Lala 97:10) Wɔbaanyɛ wɔkwa efɔŋfeemɔ kɛ́ wɔjwɛŋ nɔ ni baajɛ mli kɛba lɛ nɔ. (Yak. 1:14, 15) Kɛ́ wɔnyɛ nɔ fɔŋ, ni wɔsumɔ ekpakpa lɛ, nibii ni Satan kɛtsɔɔ wɔ tsɔne lɛ gbalaŋ wɔ.\n20 Eŋɔɔ wɔnaa waa akɛ Nyɔŋmɔ yeɔ ebuaa wɔ koni Satan nine akashɛ wɔnɔ! Yehowa tsɔɔ emumɔ lɛ, e-Wiemɔ lɛ, kɛ egbɛjianɔtoo lɛ nɔ ejieɔ wɔ kɛjɛɔ ‘mɔ fɔŋ lɛ dɛŋ.’ (Mat. 6:13) Yɛ nikasemɔ ni nyiɛ sɛɛ lɛ mli lɛ, wɔbaakase bɔ ni wɔɔfee wɔjo Abonsam tsɔnei lɛ enyɔ krokomɛi hu ni enyɛɔ ekɛdũɔ Nyɔŋmɔ tsuji waa lɛ naa foi.\n^ kk. 13 Esa akɛ fɔlɔi kɛ amɛbii asusu “Peer-Pressure Planner” ni yɔɔ Questions Young People Ask—Answers That Work wolo lɛ Kpo 2 lɛ, baafa 132-133 lɛ mli lɛ he. Amɛbaanyɛ amɛsusu sane nɛɛ he yɛ amɛgbɛkɛ Weku Jamɔ lɛ shishi.\nKɛ́ wɔkudɔɔɔ wɔlilɛi lɛ, wɔbaanyɛ wɔwo la yɛ asafo lɛ mli, ni ekɛ naagbai baaba\nObaanyɛ oshɛ fɔyeli henumɔ ni naa wa ni tamɔ jatsu lɛ ofɔ̃